ועדת הכלכלה, כנסת 18, פרוטוקול מספר 168, 2010-01-26 11:30

אופיר אקוניס: שלום, אני פותח את ישיבת הוועדה.

אופיר אקוניס: ב-11 בינואר יו"ר הכנסת והסגנים החליטו להעביר את הצעתו של חה"כ אלקין לדיון מהיר כאן אצלנו בוועדת הכלכלה.

אופיר אקוניס: אני מציע שחה"כ אלקין יציג את הבעיה שגילה באותם מבחנים למורי דרך, שרוצים שלהדריך בשפה הרוסים את התיירים המגיעים בהמוניהם מארצות בהן דוברים את השפה.

אופיר אקוניס: אני מבין, שבעקבות ביטול הויזות יש עלייה די דרמטית של תיירים, ואנחנו מברכים על כך.

אופיר אקוניס: אני חושב, שהצעד הזה היה צעד חשוב מאוד.

אופיר אקוניס: אנחנו בוועדת הכלכלה עוסקים רבות בענייני תיירות, כי אנחנו רואים בתיירות מנוע לצמיחה כלכלית.

אופיר אקוניס: אנחנו באמת מברכים על הגידול העצום במספר התיירים מארצות ברית המוצעות לשעבר.

אופיר אקוניס: חה"כ אלקין, בבקשה.

זאב אלקין: היום שוק התיירות בארץ עובר מהפיכה בעקבות ביטול הויזות.

זאב אלקין: הוכח כי מי שהוביל את הקו הזה צדק, ומי שחשש שביטול הויזות יביא לנזקים התבדה.

זאב אלקין: היום התיירות הישראלית היתה נראית אחרת לגמרי ללא אותה החלטת ממשלה על ביטול הויזות, ועוד לא נאמרה המילה האחרונה בעניין הזה מבחינת קצב הגידול.

זאב אלקין: מכאן, ראוי להסיק מסקנות לגבי הצעות דומות בנוגע לאוקראינה ומדינות אחרות שעל הפרק.

זאב אלקין: מבחינה כלכלית, בוודאי שיש כאן ברכה גדולה למדינת ישראל, למרות שיש מי שחושב אחרת.

אליהו ליפשיץ: כדאי שתגיד שמי שמוביל את זה, זה משרד התיירות.

זאב אלקין: ודאי.

אופיר אקוניס: האם מובילים מהלך גם בנוגע לאוקראינה?

אליהו ליפשיץ: כן.

מרינה סולודקין: אוקראינה ומונטנגרו בשלב הבא.

זאב אלקין: אם כבר הזכרנו את משרד התיירות, בוודאי שהוא ראוי לברכה גם על ההובלה של המאבק לביטול הויזות לרוסיה, וגם עכשיו על המאבק לביטול הויזות לאוקראינה.

זאב אלקין: עמדתי בעניין הזה ידועה.

זאב אלקין: מזמן הבעתי תמיכה פומבית בעניין.

זאב אלקין: בנוסף, אני חושב שמשרד התיירות צריך לבוא על הברכה על כך שהבין שצריכים לתגבר כאן את הסגל של המדריכים בשפה הרוסית.

זאב אלקין: זה הדבר הטבעי ביותר לעשות.

זאב אלקין: יש כאן נושא בפני עצמו – סוגיה של המעמד של המדריכים הבאים מחו"ל.

זאב אלקין: אני לא נכנס לסוגיה הזו, אבל זו בהחלט סוגיה כבדה, ואולי כדאי שפעם ועדת הכלכלה תיתן על כך את הדעת.

זאב אלקין: אנחנו פועלים בקפידה בכל הנוגע למדריכים הישראלים, אבל די פרצנו את זה למדריכים מחו"ל.

אופיר אקוניס: נכון מאוד.

אופיר אקוניס: זה עלה באחת הישיבות, ואנחנו בהחלט נתייחס לזה.

אופיר אקוניס: זאב אלקין: זה כמובן פוגע גם בתעסוקה של הישראלים, גם באיכות ההדרכה, שלא לדבר על כך שלעיתים זה אף פוגע באינטרס הלאומי-המדיני.

אופיר אקוניס: זה מחוץ לדיון הספציפי של היום.

אופיר אקוניס: במסגרת היוזמה הברוכה של משרד התיירות, הוא יצא ביוזמה לפתוח קורסים למדריכים דוברי רוסים, כאשר גם חלק מההוראה בקורסים היתה בשפה הרוסית.

אופיר אקוניס: אני חושב שזה מהלך מאוד נכון, שצפה את פני השוק ומגלה כאן גמישות, שהיא לא תמיד נחלה של כל המשרדים הממשלתיים, להבין שאנחנו חיים במדינה שיש בה כמיליון דוברי רוסית ולכן לא צריך לחשוש משימוש בשפה הזו כחלק מתהליך ההכשרה.

אופיר אקוניס: יש אפילו תועלת בכך שחלק מההוראה תהיה באותה שפה, שלאחר מכן המדריכים ידריכו בה.

אופיר אקוניס: במשרדי ממשלה אחרים לעיתים חוששים משימוש בשפה הרוסית.

אופיר אקוניס: אנגלית זה תמיד בסדר, ואילו השפה הרוסית זה משהו חדש ובלתי ידוע.

אופיר אקוניס: במקרה הזה צריך לברך את משרד התיירות, על כך שקפץ למים והלך עם היוזמה הזו.

אופיר אקוניס: על פניו, הכל טוב ויפה.

אופיר אקוניס: הוקמו קורסים בירושלים ובתל אביב, שריכזו מדריכים דוברי רוסית.

אופיר אקוניס: מי שהפעיל את הקורסים היה המרכז בחיפה.

אופיר אקוניס: איפה לומדים את זה?

מינה גנם: התהליך הזה הופרט לפני הרבה שנים, והוא מופעל על ידי מוסדות שונים שעומדים בקריטריונים שמשרד התיירות מפרסם.

מינה גנם: מדובר בבתי ספר, מוסדות ומכללות שונים, שמפעילים את הקורס בפיקוח שלנו.

אופיר אקוניס: אז זה כבר לא של משרד התיירות.

זאב אלקין: המבחן של המשרד.

זאב אלקין: הקורס עצמו הופרט.

מינה גנם: הפיקוח, התכנים, אישור הרכזים, המרצים - הכל מפוקח ומאושר על ידנו.

זאב אלקין: מי הפעיל את שני הקורסים במקרה הספציפי הזה?

מינה גנם: בית הספר לתיירות, שהמרכז שלו בחיפה ויש לו סניפים בתל אביב ובירושלים.

מרינה סולודקין: אז אולי בגלל המרחק הם טעו.

אופיר אקוניס: נבדוק.

אופיר אקוניס: בשביל זה התכנסנו פה.

זאב אלקין: ראוי לציין, שהתלמידים שלמדו בקורסים האלה גם שילמו סכום לא מבוטל.

זאב אלקין: בסופו של דבר הם ניגשו למבחן, כאשר עסקת החבילה היתה שניתן יהיה לבצע את המבחן בשפה הרוסית.

זאב אלקין: היו תלמידים שלמדו בקורסים לדוברי רוסים ובחרו לעשות את זה בעברית, והיו כאלה שבחרו לעשות את זה ברוסית.

זאב אלקין: כלומר, היתה שמורה להם האופציה לבצע את המבחן בשפה הרוסית.

זאב אלקין: כאן התעוררה בעיה.

זאב אלקין: בקורס בירושלים, בסיבוב הראשון של המבחן מתוך 40 נבחנים 39 נכשלו.

זאב אלקין: זה נתון לא רגיל לקורסים המופעלים בפיקוח משרד התיירות.

זאב אלקין: בשנים האחרונות אחוזי ההצלחה עמדו על 50%, וקודם הם היו אפילו גבוהים יותר.

זאב אלקין: זו חריגה מאוד דרמטית מהממוצע, המעלה שאלה למה קרה דבר כזה.

זאב אלקין: התשובה היא אחת מן השניים: או שהיתה בעיה בתהליך ההכשרה או שהיתה בעיה בתהליך המבחן עצמו.

זאב אלקין: לחשוב שדווקא התקבצו בקבוצה מסוימת אנשים שלא מסוגלים באחוזים כאלה לעבור את המבחן, זה מוזר.

זאב אלקין: במבחן בתל אביב המצב היה יותר טוב.

מינה גנם: תציין שמדובר באותו מבחן בדיוק, באותה נקודת זמן.

זאב אלקין: כן.

זאב אלקין: תוצאות המבחן של הקבוצה מתל אביב היו יותר טובות, אבל אם לוקחים רק את מי שבחרו להיבחן בשפה הרוסית רואים שאחוז הכישלונות היה גבוה – 80% נכשלו.

זאב אלקין: זה שלב א', שהדליק אצל הנבחנים נורה אדומה.

זאב אלקין: הם שאלו את עצמם ואת כולם: מה קרה פה?

זאב אלקין: בתהליך הזה הם הגיעו להרבה חברי כנסת.

זאב אלקין: בין השאר, הם הגיעו גם לשר.

זאב אלקין: כאן אני רוצה לברך את השר.

אופיר אקוניס: שגם הוא עולה לשעבר מברית המועצות.

אופיר אקוניס: הוא היה יכול לבדוק בעצמו את הבחינה ברוסית.

מינה גנם: יש לנו את הבחינה כאן.

אופיר אקוניס: מעניין אותי לראות.

זאב אלקין: אופיר יבדוק את הבחינה ברוסית, ואני אבדוק את הבחינה בעברית.

זאב אלקין: לזכותו של השר ייאמר, שהוא הגיב די מהר וקיים אצלו דיון בסוגיה הזו.

זאב אלקין: גם הוא הבין שזה משהו מאוד מוזר, וביקש לבדוק את העניין.

זאב אלקין: הוא הנחה את אנשי משרדו לבדוק מה קרה ואיך ניתן לפתור את הבעיה.

זאב אלקין: כתוצאה מהדיון הזה נעשו מהלכים.

זאב אלקין: עד כמה שאני יודע, אחד מהמורים בקורס בירושלים בחר 10 עבודות מאלה שנכשלו והגיש אותן לבדיקה חוזרת.

זאב אלקין: כתוצאה מהבדיקה החוזרת, 6-7 עברו.

זאב אלקין: כלומר, אחוז של אלה שעברו בהצלחה גדל.

חמד עמאר: 8 עברו.

זאב אלקין: עדיין זה אחוז מוזר ומפתיע.

זאב אלקין: סימן השאלה עדיין נשאר.

זאב אלקין: כאשר יזמתי את הדיון המהיר זה היה עוד לפני התערבות השר.

קריאה: מתוך הערעורים 7 עברו.

זאב אלקין: כן.

זאב אלקין: 1 עבר קודם ועוד 7 עברו בתהליך הערעור.

זאב אלקין: יחד מדובר על 8 מתוך 40.

זאב אלקין: כלומר, 20%.

זאב אלקין: בתל אביב זה לא השתנה.

זאב אלקין: גם שם אחוז העוברים נשאר 20%.

זאב אלקין: יזמתי את הדיון לפני התערבות השר, אבל הדיון לא מתייתר למרות ההתערבות.

אופיר אקוניס: אנחנו גם מחויבים להניח על שולחן הכנסת מסקנות.

זאב אלקין: הדיון לא מתייתר משתי סיבות: הבעיה הספציפית עם שתי הקבוצות האלה טרם נפתרה באופן סביר.

זאב אלקין: לא הגענו לאחוזי מעבר סבירים.

זאב אלקין: בנוסף, מה שחשוב לא פחות – עם כל החשיבות של כל התלמידים שהשקיעו - אלה השלכות הרוחב.

זאב אלקין: יש כאן מהלך מבורך וחשוב של משרד התיירות והגורמים בשוק שעושים את ההכשרה, אבל אני מוטרד מהמסר.

זאב אלקין: אם אני רוצה להירשם לקורס דומה למדריכים דוברי רוסית ואני יודע שזה מה שקרה, אני חושב פעמיים.

זאב אלקין: זו תוצאה הפוכה ממה שכולם רצו.

זאב אלקין: זה סך הכל היה פיילוט, שהיה יכול להביא אחריו נוספים.

זאב אלקין: השאלה היא, איך אנחנו מסתכלים על הדברים בראייה מערכתית לקראת העתיד.

זאב אלקין: השאלה היא, מה קרה כאן, איפה הבעיה, האם הבעיה היא בהכשרה, האם הבעיה במבחן, האם הבעיה בגיוס האנשים, איך נמנעים מזה שוב ואיך יוצרים מסר חיובי לאנשים שירצו בעתיד להיכנס לקורסים האלה.

זאב אלקין: אחרת, יהיו הרבה תיירים ולא יהיו מדריכים, או שיעשו את זה מדריכים מחו"ל.

אופיר אקוניס: אני חושב, שאת נושא המדריכים מחו"ל צריך להסדיר בחקיקה.

זאב אלקין: יש יוזמות כאלה היום בכנסת.

אופיר אקוניס: אנחנו נדבר על זה אחר כך, כי אני רוצה לטפל בזה.

זאב אלקין: בעיני, מטרת הדיון היא לבדוק מה קורה עם הקבוצות הספציפיות האלה, לראות איפה היו הבעיות, איך ניתן למנוע אותן בעתיד, ואיך משדרים חזרה לשוק מועמדים הפוטנציאליים שכן כדאי לבוא וללמוד בקורסים האלו, וכן יש סיכוי לעבור אותם.

אופיר אקוניס: תודה רבה.

אופיר אקוניס: חה"כ סולודקין, בבקשה.

מרינה סולודקין: אני רוצה להצטרף ליוזמה של יו"ר הקואליציה, חברי זאב אלקין.

מרינה סולודקין: אני תומכת ביוזמות של משרד התיירות, משרד החוץ וראש הממשלה, להרחיב את התיירות ממדינות חבר העמים לשעבר.

מרינה סולודקין: הפניתי שאילתא לשר החוץ: מי הן המדינות שעומדות בתור בכל הנוגע לביטול ויזות.

מרינה סולודקין: נאמר לי כי מדובר באוקראינה ומונטנגרו בשלב הראשון, אחר כך כמה רפובליקות של ברית המועצות לשעבר, שרוצות ביטול ויזה מהמדינה שלהן כדי להגיע כתיירים למדינת ישראל, בה כמעט מיליון וחצי הם יוצאי ברית המועצות לשעבר.

מרינה סולודקין: אני גם קיבלתי פניות מהקבוצה הזו.

מרינה סולודקין: אני גם ראיתי שמשהו לא בסדר.

מרינה סולודקין: אי אפשר להכשיל את כל הקבוצה.

מרינה סולודקין: אני לימדתי במכון פיננסיים ובאוניברסיטה של מוסקבה, והתוצאה ש-39 מתוך 40 עוברים את המבחן היא ציון נכשל למרצים.

אופיר אקוניס: העליתי את זה פעם בכיתה י"א בגימנסיה הרצלייה בתל אביב.

אופיר אקוניס: היה שם אחוז גדול מאוד של נכשלים במבחן, ואז עלתה שאלה מול ההנהלה, האם הבעיה היא לא במורה.

אופיר אקוניס: בסוף המורה לא המשיכה את שנת הלימודים של כיתה י"ב.

מרינה סולודקין: אנחנו יודעים איזה תמריץ נותנת ההתפתחות של התיירות לתעסוקה בארץ.

מרינה סולודקין: אני מבקשת לכבד את זה.

מרינה סולודקין: במדיניות שלנו עושים זגזוגים לא מובנים.

מרינה סולודקין: היום פניתי ליו"ר הכנסת ויו"ר האופוזיציה בנושא שלא הייתי צריכה לפנות, אבל ראש הממשלה בפולין, הנשיא בגרמניה ושר החוץ בהונגריה.

מרינה סולודקין: במכתב שלי כתבתי, שיום השואה הבינלאומי הוא יום שחרור אשוויץ.

מרינה סולודקין: מי שחרר את אשוויץ?

מרינה סולודקין: הצבא האדום.

מרינה סולודקין: לאן שכחו לשלוח את האיגרת?

מרינה סולודקין: למוסקבה.

מרינה סולודקין: אני ביקשתי לתקן את זה.

מרינה סולודקין: אני ביקשתי מרובי ריבלין ומציפי לבני לשלוח איגרת.

מרינה סולודקין: אנחנו צריכים לפעול קודם כל למען שיפור היחסים.

מרינה סולודקין: רוסיה ומדינות אחרות בהן יש דוברי רוסית המגיעים לישראל, הן מאוד חשובות.

מרינה סולודקין: הן עכשיו השחקניות הגדולות בזירה הבינלאומית בנושא אירן.

מרינה סולודקין: לפחות צריך לשמור על נימוסים.

אופיר אקוניס: בהחלט.

אופיר אקוניס: מינה גנם, אולי תוכלי לסבר את אוזנם של המציעים.

אופיר אקוניס: בינתיים נשמע פה משהו לא סביר.

אופיר אקוניס: האם בית ספר לתיירות של המדינה כבר לא קיים?

מינה גנם: לא.

אופיר אקוניס: האם זה לא היה בהרצלייה בתדמור?

מינה גנם: כן.

מינה גנם: היום יש שם בית ספר למלונאות ותיירות.

מינה גנם: הוא הופרט, אבל הוא תחת אחריות מיניסטריאלית של משרד התיירות.

מינה גנם: הוא חברה ממשלתית.

אופיר אקוניס: אני מבין שכל השירותים של הכשרת מורי דרך הופרטו לחלוטין ועברו למכללות פרטיות.

מינה גנם: נכון.

מינה גנם: ראשית, אנחנו במשרד התיירות נבהלנו משם הדיון אליו הוזמנו היום.

מינה גנם: "אי סדרים".

מינה גנם: קשה לי לקבל את זה.

אופיר אקוניס: "חשד לאי סדרים".

אופיר אקוניס: אפשר לומר: "טענות לאי סדרים".

אליהו ליפשיץ: הופיעה גם המילה "הוכשלו".

אליהו ליפשיץ: כאילו שאנחנו מכשילים במכוון.

אופיר אקוניס: זה מה שאישרה נשיאות הכנסת.

אופיר אקוניס: כאשר תהיו חברי כנסת, תשנו את הנוסח.

אופיר אקוניס: לא צריך להיפגע מזה.

אופיר אקוניס: הנוסח הוצע על ידי חה"כ אלקין ואושר על ידי נשיאות הכנסת, ולכן הוא מקובל עלינו.

אופיר אקוניס: יושבים בנשיאות אנשים, ובראשם היו"ר, שהעברית שלהם מצוינת.

מרינה סולודקין: קודם כל, זה כלי פרלמנטארי של פיקוח.

אליהו ליפשיץ: אבל כאשר אומרים "הוכשלו", משתמע מכך שמשרד התיירות הכשיל.

אופיר אקוניס: איפה אתם רואים את זה?

אופיר אקוניס: בסדר היום נכתב: "חשד לאי סדרים במבחני משרד התיירות בשפה הרוסית".

אליהו ליפשיץ: בחומר רקע שפורסם על ידי הוועדה, נכתבה המילה "הוכשלו".

אליהו ליפשיץ: כלומר, יש גם מכשיל.

אליהו ליפשיץ: יש פעיל ויש סביל.

אליהו ליפשיץ: אם היו אומרים: אנחנו חוששים שאולי, היה הבדל.

אופיר אקוניס: לא נדון כרגע בנוסח.

אופיר אקוניס: אני בטוח, שכוונתו של חה"כ אלקין לא היתה להעליב אתכם.

אופיר אקוניס: ההפך.

אופיר אקוניס: כוונתו היתה לבדוק את הדבר, כדי לתת שירות יותר טוב למבקשים להיבחן בשפה ולעבוד כמורי דרך בשפה הרוסית.

מינה גנם: כוונתי היתה לומר, שכל תהליך ההכשרה והבחינות אצלנו מאוד מוקפד מהבחינה הזו.

מינה גנם: הבודקים לא רואים את השמות.

מינה גנם: התהליך נעשה ביושר, בהגינות, בשקיפות.

מרינה סולודקין: קודם כל, אל תשבחו את עצמכם.

מרינה סולודקין: מאוד קשה לשמוע שהמשרדים משבחים את עצמם.

מינה גנם: למי נחכה?

מינה גנם: מי ישבח אותנו?

אופיר אקוניס: אנחנו.

אופיר אקוניס: כאשר צריך לשבח, אנחנו משבחים.

מינה גנם: חובה עלי להגיד שאנחנו מאוד מקפידים על תהליך ישר, הגון ושקוף של המבחנים.

מינה גנם: זה חובה עלי להגיד, וזה לא בשביל לשבח מישהו.

מינה גנם: מורי הדרך בישראל הם, בעיני משרד התיירות, האלמנט הכי חשוב במוצר התיירותי הישראלי שאנחנו אחראים לו.

מינה גנם: מורה הדרך פוגש את הקבוצה שבאה מכל מקום בעולם, גם מרוסיה.

מינה גנם: מהרגע שהתיירים יורדים מהמטוס ועד אשר הם חוזרים למטוס, המדריך אחראי להם, מבלה איתם, מלמד אותם, מדבר איתם, ישן איתם ואוכל איתם.

מינה גנם: לכן, אנחנו רואים חשיבות רבה בתהליך ההכשרה שלהם, כך שייצאו לשטח מורי דרך הטובים ביותר.

מינה גנם: על פחות מהטובים ביותר אנחנו לא נתפשר.

מינה גנם: בנוסף, הנושא של הסברה במדינת ישראל הוא כל כך חשוב, ואנחנו רואים בהם כמי שעוסקים בנושא הסברה.

מינה גנם: לכן, אנחנו משקיעים הרבה מאוד בחשיבה, איך לשפר את התהליכים.

מינה גנם: כבר נאמר כאן, כי משרד התיירות רואה בתיירות מרוסיה חשיבות רבה, עשה רבות כדי להגביר אותה והיא עכשיו בסטטיסטיקה מספר 2 מבחינת מקום יעד של תיירות ישראל.

מינה גנם: בשנה שעברה פתחנו 3 קורסים לדוברי רוסים, וזאת על מנת להכשיר מורי דרך דוברי רוסית לתיירות שבאה מהארצות דוברות הרוסית.

מינה גנם: כמו שנאמר פה, שלושת הקורסים התקיימו בבית ספר לתיירות בתל אביב ובירושלים.

מינה גנם: בתל אביב התקיימו שני קורסים: אחד הומוגני ואחד הטרוגני, שהכיל ישראלים דוברי עברית ודוברי רוסית.

מינה גנם: כמו שאנחנו רגילים לעשות, פיקחנו על הקורסים האלה, בדקנו את ההתנהלות שלהם ואף התרענו על דברים שראינו לנכון.

מינה גנם: אני רוצה להעביר את רשות הדיבור לאבי לזר, שהוא רכז קורס מורי הדרך בתל אביב.

מינה גנם: אני רוצה שהוא יספר קצת על התהליך.

אבי לזר: אני גמלאי של משרד ראש הממשלה, וכיום אני מורה דרך.

אבי לזר: ריכזתי שתי כיתות: כיתה הומוגנית וכיתה הטרוגנית.

אבי לזר: עם כל הצניעות, אני חושב שאני אחד הבודדים שיודע בדיוק מה היה לכל אורך הדרך.

אבי לזר: אני מדבר על עובדות, לא על מניפולציות ולא על סיפורים.

אבי לזר: כל מה שאני אומר זו מילה בסלע.

אבי לזר: יתרה מכך, כל מה שאני הולך להגיד זו לא חוכמה שבדיעבד.

אבי לזר: אני התרעתי על הדברים לכל אורך הדרך על כל התהליך שצפיתי מראש.

אבי לזר: ראשית, הגדרת הקורס: "קורס בעברית לדוברי רוסית".

אבי לזר: נכון להיום, מדינת ישראל לא מצאה לנכון לקיים קורס מלא ברוסית.

מרינה סולודקין: זאת טעות.

אופיר אקוניס: למה אי אפשר לשנות את זה?

מינה גנם: לא תמיד אפשר למצוא את כל המומחים דוברי רוסית.

מרינה סולודקין: תמיד אפשר.

אבי לזר: זה לא נושא הדיון עכשיו.

אופיר אקוניס: זה חלק מנושא הדיון.

אופיר אקוניס: חלק מהמסקנות יכולות להיות, לקיים קורס בשפה הרוסית.

אבי לזר: אבל זה לא נושא הדיון עכשיו.

זאב אלקין: אולי אדוני לא הקשיב למה שאמרתי.

זאב אלקין: אני אמרתי, כי אחת ממטרות הדיון היא גם לצפות פני העתיד.

מינה גנם: אבל אבי בא לספר על הקורס.

מינה גנם: אני אתייחס לזה.

אופיר אקוניס: בסדר.

אופיר אקוניס: אבי, תספר בקצרה.

אופיר אקוניס: אנחנו לא נמצאים כרגע בוועדת חקירה.

אופיר אקוניס: אנחנו רוצים לדעת, מה לעשות כדי שבפעם הבאה יהיה הרבה יותר טוב לקבוצת אנשים דוברי רוסית כשפת אם ורוצים להדריך תיירים מארצות ברית המועצות לשעבר שהשפה העיקרית שלהם היא רוסית.

אופיר אקוניס: אנחנו רוצים לחבר את שני הדברים האלה ביחד, לעזור לתיירות הישראלית ואף לתעסוקה בישראל.

אופיר אקוניס: אנחנו צריכים להניח מסקנות על שולחן הכנסת, ויכול להיות שזאת תהיה המסקנה העיקרית שבהן.

אופיר אקוניס: זה נשמע לי דבר מאוד הגיוני.

זאב אלקין: אבי, כאשר אתה אומר שהקורס היה בעברית, אתה יכול לומר מה היתה חלוקת החומר?

אבי לזר: אמרתי שהקורס בהגדרה היה בעברית, אבל למרות זאת ולפנים משורת הדין בית הספר עשה מעל ומעבר.

אבי לזר: לפי משרד התיירות קורס צריך לכלול 564 שעות.

אבי לזר: אני לימדתי 669 שעות על חשבון בית הספר.

אבי לזר: הם קיבלו הרצאות והעשרה בשפה הרוסית איפה שרק יכולתי.

אבי לזר: כאשר מצאתי מרצה ראוי דובר רוסית, הם קיבלו את ההרצאה ברוסית.

אבי לזר: הם קיבלו סיורים נוספים, שלא מן המניין, על חשבון בית הספר.

אבי לזר: הם קיבלו שעות הכנה וחזרות מעל ומעבר.

אבי לזר: משרד התיירות מחייב 20 שעות הכנה למבחן בעל פה, והם קיבלו 20 פלוס 50 שעות.

אבי לזר: אלה מספרים שאפשר לבדוק.

אבי לזר: במבחן הפנימי המסכם הם קיבלו את האופציה לכתוב ברוסית.

אבי לזר: לצערי, הקורס הגיע עם אג'נדה.

אבי לזר: בסופו של דבר הם אמורים להדריך נוצרים פרובוסלבים, וזה מה שעניין אותם.

אבי לזר: הדבר בא לידי ביטוי לכל אורך הקורס.

מרינה סולודקין: וגם חסרי דת.

זאב אלקין: מה זאת אומרת שהקורס הגיע עם אג'נדה?

זאב אלקין: האם הם באו כקבוצה מאורגנת מראש?

אבי לזר: אני מדבר על מה שהיה בשטח.

אבי לזר: היה קו בולט בין כל הנושאים הקשורים לנצרות, לבין כל הנושאים האחרים הקשורים למורשת.

אבי לזר: אם אתם רוצים דוגמא, בבקשה.

אבי לזר: אנחנו יצאנו לסיור מול הפולש המצרי בחזית הדרום, הגענו לבית העלמין בניצנים, ואני הייתי צריך לריב עם הכיתה לרדת מהאוטובוס.

אבי לזר: דוגמא נוספת: הגענו לקמפוס באילת שאין בו שום קשר לנצרות, בערב קיימתי הרצאת העשרה על חשבון בית הספר ופחות מרבע מהתלמידים מצאו לנכון להגיע להרצאה הזו.

אבי לזר: אני יכול לתת עוד הרבה דוגמאות.

אבי לזר: אני הבנתי את הדברים מהתנהלות הקורס ומשיחות שלא לציטוט.

אבי לזר: אולי המילה אג'נדה מוגזמת.

אבי לזר: זה לא שבאו והתארגנו תלמידים של קורס שלם, אבל זה מה שהיה באוויר.

אבי לזר: בקורס נצרות, שהיה הכי חשוב מבחינת חניכי הקורס, התלמידים ניסו להשפיע על התכנים של הקורס עד לרמה שהגענו לעימות בינינו סביב השאלה, מה צריך להיות בקורס ומה לא.

אבי לזר: אין לזה אח ורע.

אופיר אקוניס: זה דבר שלא צריך להיות.

אופיר אקוניס: זה כמו שבבית ספר יבואו ויגידו: אנחנו לא רוצים ללמוד את ביאליק.

אופיר אקוניס: הם ילמדו את ביאליק, כי ככה החליט משרד החינוך.

אופיר אקוניס: חה"כ סולודקין, אני מקווה שאת מסכימה איתי.

מרינה סולודקין: אני אומרת, שחלק מהתוצאות היה נקמה.

אופיר אקוניס: הוא לא אמר את זה.

אליהו ליפשיץ: זה לא יכול להיות נקמה בשום מקרה, כי המבחנים הם ללא שמות.

אבי לזר: בכל הנוגע למבחנים והעתקות – בדיעבד התברר כי התפתחה נורמה בכיתה.

אבי לזר: אחרי סיום נושא ישנו מבחן אמריקאי פשוט של חצי שעה.

אבי לזר: בנוסף, ישנם מבחנים גדולים.

אבי לזר: נמצאה אי התאמה מדהימה בין התוצאות של המבחנים הקטנים לבין שני מבחנים גדולים בהם לא ניתן להעתיק: מבחן אמצע בעל פה ומבחן סוף.

אבי לזר: הממוצע של הכיתה במהלך השנה היה גבוה מאוד – קרוב ל-100.

אבי לזר: זה היה נתון מדהים.

אבי לזר: כאשר הגענו למבחן אמצע בעל פה, הממוצע היה נמוך מאוד.

אבי לזר: כאשר הגענו למבחן מסכם, הממוצע היה נמוך מאוד.

זאב אלקין: אתה טוען שהיו העתקות כי מצאתם זאת, או כי זאת השערת עבודה?

אבי לזר: על סמך עובדות.

אבי לזר: זה כבר הפך לבדיחה בקורס.

אבי לזר: זה כבר לא סוד.

זאב אלקין: למה לא מנעתם את זה?

אבי לזר: זה הסתבר לנו בדיעבד.

זאב אלקין: מה זאת אומרת?

זאב אלקין: אם מדובר בכך שבכל שלב עושים מבחן ורואים העתקה במבחן, אז למה זה בדיעבד?

אבי לזר: כדי להבין שמדובר בהעתקה צריך לקחת את המבנה של הכיתה ולעשות השוואות.

אבי לזר: אני בדקתי את זה בתום לב.

אבי לזר: בדקתי מבחנים, ראיתי את הציונים והייתי מבסוט.

אבי לזר: כאשר הבנתי מה קורה, עשיתי בדיקה חוזרת.

זאב אלקין: מתי בדקת מה קורה?

אבי לזר: לקראת סוף הקורס, לצערי.

זאב אלקין: מתוך מה הבנת את זה?

אבי לזר: מתוך הצחקוקים.

אבי לזר: זה כבר הפך לבדיחה.

אבי לזר: זה כבר לא היה סוד.

אבי לזר: אני עומד מאחורי הדברים האלה, ואני יכול גם להוכיח אותם בצורה מאוד פשוטה.

אבי לזר: אני לא הייתי מסתכן פה לומר דברים, שאני לא עומד מאחוריהם מאה אחוז.

אבי לזר: העברתי לכם חומר, במסגרתו דף שהוצאתי שלושה שבועות לפני המבחן הפנימי המסכם של בית הספר, שבו אני מנתח את כל התהליך, אני קורא את הכתובת מהקיר, אני מציין שאולי אצליח להגיש 50% מהכיתה למבחן המסכם.

אבי לזר: כל זה נאמר שלושה שבועות לפני המבחן המסכם.

חמד עמאר: למה הגשת 100% תלמידים?

אבי לזר: לא הגשתי 100%.

חמד עמאר: כמה הגשת?

אבי לזר: תיכף תקבל את המספר המדויק.

אבי לזר: אני רוצה להשוות בין שתי הכיתות.

אבי לזר: יש משמעות כבדה בהשוואת שתי הכיתות כדי להבין את המכלול.

אבי לזר: בכיתה ההטרוגנית יש 45 סטודנטים, מתוכם 12 דוברי רוסית.

אבי לזר: נגשו למבחן הפנימי המסכם 35 איש, ומתוכם 30 עברו.

אבי לזר: כל 30 התלמידים הוגשו למבחן בכתב, ומתוכם עברו 27.

זאב אלקין: באיזה שפה הם נבחנו?

אבי לזר: רגע.

אופיר אקוניס: לחברי כנסת מותר תוך כדי הישיבה לשאול שאלות, ואתה צריך לתת תשובות.

אבי לזר: 8 דוברי רוסית ניגשו, ומתוכם עברו 7.

זאב אלקין: באיזו שפה הם נבחנו?

אבי לזר: רוסית ועברית.

אבי לזר: זה היה לשיקולם ובחירתם.

אבי לזר: אגב, אני בכלל לא רואה הבדל בין רוסית לעברית.

אבי לזר: זה בכלל לא משנה.

אבי לזר: נבחן הידע של הנבחן ולא הידע של הבוחן.

אבי לזר: אין שום משמעות לשפת המבחן.

חמד עמאר: אבל אני רואה שגם באנגלית אותו מספר נכשלים כמו ברוסית.

חמד עמאר: צריך לבדוק, למה ברוסית ובאנגלית יש הרבה נכשלים, וכאשר המבחן הוא בעברית אין כל כך הרבה נכשלים.

חמד עמאר: צריך לבדוק את הדברים עם בית הספר, עם מי שמעביר את הקורס.

זאב אלקין: ההבדל היחידי, הוא שבקורס באנגלית התוצאות השתפרו כתוצאה מתהליך ערעור.

זאב אלקין: אחוז הנכשלים היה 55% במקום 72%, אבל מלכתחילה אחוז הנכשלים היה 72%.

אליהו ליפשיץ: תהליך הערעור הוא הליך קבוע.

אליהו ליפשיץ: כלומר, בכל מחזור מבחנים יש תהליך ערעור.

זאב אלקין: אם תשים לב, שתי הקבוצות בהן הערעור הביא לשינוי דרמטי אלה שתי קבוצות הומוגניות של שפה: אנגלית ורוסית.

אליהו ליפשיץ: זה תלוי במספר האבסולוטי ולא במספר היחסי.

אליהו ליפשיץ: לכן, ייתכן שאחד יוצר שיפור רב.

אליהו ליפשיץ: ההבדלים הם לא גדולים.

אליהו ליפשיץ: מבחינה סטטיסטית ההבדלים הם לא גדולים.

מרינה סולודקין: אבל זה בעייתי שמדובר בקבוצות של אנגלית ורוסית, כיוון שהתיירים דוברים או רוסית או אנגלית.

מרינה סולודקין: אולי דעות קדומות הפריעו לכם.

אבי לזר: עד עכשיו מהכיתה ההטרוגנית 11 נגשו ושניים נכשלו.

אבי לזר: מתוך אלה שנגשו היו 4 דוברי רוסית, וארבעתם עברו בגדול.

אבי לזר: בנוגע לכיתה ההומוגנית, כיתת דוברי הרוסית – ישנם 45 סטודנטים בכיתה.

אבי לזר: 40 ניגשו למבחן המסכם הפנימי, כאשר רק 18 עברו את המבחן.

אבי לזר: עשינו מהלך שלא נעשה בתולדות בית הספר ומשרד התיירות – בדקנו את המבחנים פעם נוספת, ועשינו מיפוי של מי שחשבנו שנכשל לא על ידע אלא על טכניקה.

אבי לזר: כלומר: מי שלא תרגל מספיק.

אבי לזר: פניתי למשרד התיירות, וקיבלתי אישור חריג להעלות 12 חבר'ה שנכשלו למבחן בכתב של משרד התיירות.

אבי לזר: כלומר, 30 איש נגשו למבחן בכתב של משרד התיירות: 18 שעברו את המבחן ו-12 שלא עברו את המבחן.

אבי לזר: מה היתה התוצאה?

אבי לזר: 18 שעלו בזכות עברו, ו-12 שעברו לא בזכות נכשלו.

אבי לזר: היתה התאמה מדויקת בין התוצאות בבית הספר לבין התוצאות במבחן משרד התיירות.

זאב אלקין: זה מה שקרה בתל אביב.

זאב אלקין: מה קרה בירושלים?

אבי לזר: אני מדבר רק על תל אביב.

אבי לזר: אני לא הייתי בירושלים.

אופיר אקוניס: שמישהו ייתן תשובה בנוגע למה שקרה בירושלים.

אופיר אקוניס: מינה, מה קרה בירושלים?

מינה גנם: בירושלים היה מצב, שבו התרענו על רכז לא מתאים.

אופיר אקוניס: למה בכל זאת הוא העביר את כל הקורס?

מינה גנם: הוא העביר את כל הקורס.

אופיר אקוניס: היתה התרעה והמשכתם להפעיל.

מינה גנם: אנחנו לא מפעילים.

אופיר אקוניס: אבל כגוף מפקח הייתם יכולים לבוא ולומר: "עצור".

מרינה סולודקין: המפקח הוא האחראי.

גבריאל מלכה: אני מנכ"ל בית הספר לתיירות בכל הארץ מטעם אוניברסיטת חיפה.

גבריאל מלכה: אנחנו מפעילים מספר סניפים.

גבריאל מלכה: שמעתי כרגע את גברת גנם בכל הנוגע למה שקרה בירושלים.

גבריאל מלכה: אני רוצה לפתוח ולומר, כי בית הספר לתיירות לוקח אחריות מלאה על כל מה שקורה, ויפעל בהמשך גם לצד התלמידים כדי לנסות ולבדוק מה ניתן לעשות כדי להעביר אותם את הבחינה בהצלחה.

גבריאל מלכה: האחריות שלנו היא במיון התלמידים וגם בליווי התלמידים לכל אורך התהליך.

זאב אלקין: האם היה מיון מקדים של התלמידים?

גבריאל מלכה: כן.

מרינה סולודקין: אם כך, התוצאות מאוד מוזרות.

גבריאל מלכה: אני אסביר איך אנחנו פועלים.

גבריאל מלכה: שמעתי קודם כי היתה התרעה על כך שקיים בירושלים רכז לא מתאים.

גבריאל מלכה: אני חייב להודות, שרכזים מטעם בית הספר מאושרים על ידי משרד התיירות.

אופיר אקוניס: אבל פה היתה בעיה ספציפית.

גבריאל מלכה: מדובר במדריכים שהם מלח הארץ.

גבריאל מלכה: שמעתם את אבי לזר, שהוא מורה דרך, והיה רכז בבית הספר לתיירות אצלנו.

גבריאל מלכה: אנחנו עומדים מאחורי כל הרכזים שלנו.

גבריאל מלכה: תהליך הקבלה ותהליך המיון של התלמידים נעשה באמצעותנו, בהתאם לדרישות משרד התיירות, לאחר מיון מסודר של 3 נציגים בכל קורס כדי לוודא שאותם אנשים אכן מתאימים להיות לאחר מכן מורי דרך.

גבריאל מלכה: יכול להיות שפה ושם אנחנו גם נכשלים.

גבריאל מלכה: אנחנו בסך הכל בני אדם.

גבריאל מלכה: אני לא מעריך, שאנחנו יכולים להיכשל בבחירה של 40 תלמידים.

מרינה סולודקין: גם אנחנו לא.

גבריאל מלכה: אנחנו מעריכים, שאנחנו בחרנו אנשים משכילים, אנשים שרצו להיות מורי דרך.

גבריאל מלכה: אנחנו השתדלנו להוביל אותם לסוף התהליך.

גבריאל מלכה: אני כמנכ"ל בית ספר שעוסק בתחום החינוך מזה כ-40 שנה באוניברסיטת חיפה, ביקשתי והתעקשתי, שמשרד התיירות ימשיך לשלוח נציגים מטעמו כמשקיפים בוועדות המיון שלנו.

גבריאל מלכה: אני צפיתי מראש את התהליך.

גבריאל מלכה: מאחר ואנחנו גוף שצריך לפרנס את עצמו, אנחנו לפעמים מסוגלים לעשות גם טעויות.

גבריאל מלכה: בשל כך, הזמנתי את הבקרה של משרד התיירות לכל אורך הדרך.

גבריאל מלכה: התחננתי שמשרד התיירות ימשיך.

גבריאל מלכה: אחרי שהוא פסק שהוא לא משתתף בוועדות הקבלה של המועמדים, אני באופן אישי כתבתי מכתב ליועץ המשפטי של משרד התיירות וביקשתי לאשר למשרד התיירות לשלוח, לפחות לבית ספר לתיירות של אוניברסיטת חיפה, משקיפים מטעמו לוועדות המיון של התלמידים.

גבריאל מלכה: אני רוצה לומר נקודה נוספת לזכותה של אוניברסיטת חיפה.

גבריאל מלכה: בתקופות הקשות של התיירות במדינת ישראל, אוניברסיטת חיפה, אשר רכשה את בית הספר לתיירות מהמדינה, המשיכה להפעיל קורסי מורי דרך עם 15 תלמידים.

גבריאל מלכה: מי שמבין את המורכבות של הפעלת קורס מורי דרך יודע מה זה אומר.

גבריאל מלכה: אנחנו המשכנו את המפעל הציוני של הפעלת קורסי מורי דרך במדינת ישראל על חשבוננו כאוניברסיטת חיפה.

גבריאל מלכה: אף אחד לא בא לסייע לנו באותה תקופה.

גבריאל מלכה: היום כולם חושבים שאפשר להתעשר על ידי הפעלת קורסים למורי דרך, וכולם רוצים להפעיל קורסי מורי דרך.

גבריאל מלכה: אני מזמין את המשרד לחזור לפיקוח מלא ביחד איתנו בכל הנוגע למיון ובחירת התלמידים.

מינה גנם: צריך לציין, שבית המשפט קבע שאנחנו לא יכולים לשבת במיונים כיוון שזה עדיין לא מוסדר בתקנות מורי הדרך בחוק שירותי תיירות.

מינה גנם: אני מסכימה עם מר מלכא, שהמהלך בו נסוגנו מתהליכי המיון הוא מהלך שכן השפיע על חתך התלמידים בקורס הזה.

זאב אלקין: מי צריך להתקין את התקנות?

מינה גנם: אנחנו עובדים על התקנות האלה.

אליהו ליפשיץ: אני נתתי הוראה שלא יישבו משקיפים בוועדות האלה מהסיבה הפשוטה, שמשקיף איננו רק משקיף אלא גם קובע.

אליהו ליפשיץ: כיוון שזה לא בתקנות והיתה קביעה של בית המשפט שההליך שנעשה חייב להיות בתקנות, חובת בית הספר עד היתה לסנן את התלמידים.

אליהו ליפשיץ: אם הוא חושב שהוא לא מסוגל לעשות את זה, שלא יפתח קורס.

זאב אלקין: ממתי אתם יודעים שיש בעיה להשתתף במיונים בגלל התקנות?

זאב אלקין: מתי זה עלה כבעיה?

אליהו ליפשיץ: זה המחזור הראשון, שבו אנחנו לא השתתפנו במיון התלמידים.

זאב אלקין: אבל ממתי אתם יודעים שיש בעיה?

מינה גנם: זה רק שנה ככה.

אליהו ליפשיץ: חלק מהרכזים התריעו.

אליהו ליפשיץ: אנחנו כמובן עוקבים הרבה יותר, מזהירים את בתי הספר.

זאב אלקין: אתה לא עונה לשאלה שלי.

זאב אלקין: אני שאלתי, ממתי אתם יודעים שיש בעיה משפטית לשבת במיונים?

אליהו ליפשיץ: שנה וחצי.

זאב אלקין: אני מבין, שבשביל להסדיר את זה אתם הייתם צריכים להתקין תקנות.

זאב אלקין: למה זה לוקח שנה וחצי?

אליהו ליפשיץ: השאלה היא, האם להתקין בכלל תקנות או להשאיר את זה בידי בית הספר.

אליהו ליפשיץ: אני אסביר.

אליהו ליפשיץ: אם אוניברסיטה מחליטה לקבל תלמיד לפקולטה למשפטים, זאת אומרת שהיא בחרה מישהו מתאים.

אליהו ליפשיץ: אם הוא לא מצליח, אז הוא לא מצליח.

אליהו ליפשיץ: אף אחד לא אמר שאנחנו חייבים לשבת במיונים.

זאב אלקין: מה היתה עמדתכם, שזה טוב או רע לשבת במיונים?

מינה גנם: יש פה סוגיה קשה, שאנחנו עדיין לא סגורים עליה.

חמד עמאר: לא קיבלנו תשובה בנוגע לרכז בירושלים.

זאב אלקין: אני מבין, שאתם תאגיד מקצועי.

זאב אלקין: אתם לא מקבלים את הטענה של משרד התיירות.

גבריאל מלכה: אני חוזר ואומר, שתפקידנו כבית ספר לתיירות הוא לנסות ולבחור את האנשים המתאימים ביותר, כדי לתת לנרשמים אצלנו את הטיפול הטוב ביותר, החל מהרכז וכלה במרצים וביתר סגל ההוראה והסגל המקצועי המלווה את התהליך.

גבריאל מלכה: אנחנו השתדלנו לבחור את האנשים המתאימים ביותר.

גבריאל מלכה: בנוסף, אנחנו מקבלים את ההכשרה ואת הגושפנקה של משרד התיירות, שהוא היחיד המוסמך לאשר רכז שנבחר לכל קורס.

אופיר אקוניס: אבל לא יכול להפסיק את הקורס.

אליהו ליפשיץ: מתחילת הקורס בירושלים אנחנו התרענו שיש בעיות.

אליהו ליפשיץ: זה אומר שהיה צריך לתקן דברים.

זאב אלקין: האם היתה התרעה כזו לגבי רכז ספציפי?

גבריאל מלכה: האם היתה התרעה כזו שהועברה אליי?

רותי יחזקאלי: אני אישית העברתי את ההתרעות עוד לפני הבחירה.

רותי יחזקאלי: אני סירבתי לבחירה הזו.

מרינה סולודקין: איזה קונפליקט מתגלה כאן.

אופיר אקוניס: סירבתי לבחירה, אבל מה הכלי שלך באמצעותו את יכולה לא לאשר?

רותי יחזקאלי: הכלי שלי מוגבל.

אופיר אקוניס: למה?

אופיר אקוניס: אתם הרי הגוף המפקח.

אופיר אקוניס: אתם הראי הרגולאטור.

קריאה: מה אנחנו עושים שם שנה וחצי?

קריאה: בשביל מה בכלל פתחתם את הקורס?

אופיר אקוניס: אני מבין שיש פה בעיה ספציפית.

אליהו ליפשיץ: מדובר ברכז ותיק, והשאלה היא האם הוא היה מתאים לקורס הספציפי.

אופיר אקוניס: אז השארת אנשים בקורס שלם.

אופיר אקוניס: איזה מן דבר זה?

אליהו ליפשיץ: מדובר ברכז ותיק, שלא מרכז קורס לראשונה.

אליהו ליפשיץ: ברגע שהתגלו אי התאמות, התרענו על כך.

אליהו ליפשיץ: כאשר רכז מתפקד פחות טוב, חובת בית הספר לתקן.

אליהו ליפשיץ: זה לא אומר שמההתחלה היה ברור שכולם ייכשלו.

זאב אלקין: אבל יושב כאן נציג שלכם, ואומר כי מלכתחילה הם אמרו שהרכז לא מתאים.

זאב אלקין: אם הוא רכז ותיק, לא הבנתי למה הוא לא מתאים דווקא לקורס הזה.

מינה גנם: יש קבוצות שצריכות אדם יותר קשה, אדם שדובר שפה כזו או אחרת.

אופיר אקוניס: באיזה שלב ידעתם את זה?

אופיר אקוניס: באיזה שלב נשלחה ההתרעה?

זאב אלקין: הם אומרים: עוד לפני שהוא נבחר.

אופיר אקוניס: רשות הדיבור למיכאל בירמן.

מיכאל בירמן: אני למדתי בקורס בירושלים עם הרכז הלא מתאים.

מיכאל בירמן: אבי, אני רוצה לענות לך אישית.

מיכאל בירמן: אני כאדם שומר מצוות יהודיות, בוגר צבא הגנה לישראל ולוחם במלחמות ישראל, לקחתי אישית את האמירה שלך: שכל מה שמעניין אותנו זה העניין הפרובוסלאבי.

מרינה סולודקין: בושה.

מיכאל בירמן: אני לא רוצה לדבר על הסיורים שהיו לנו בחגים יהודים.

מיכאל בירמן: חשדות שיישארו בגדר חשדות.

מיכאל בירמן: אגב, אני אפילו שוקל הוצאת דיבה על זה.

מיכאל בירמן: זה עצבן אותי מאוד.

מרינה סולודקין: אנחנו מיד הבנו את הרמז שהיה שם.

אליהו ליפשיץ: אתה עברת את הבחינה בכתב.

מיכאל בירמן: אני עברתי בתהליך של הערעור.

מיכאל בירמן: בנוגע לרכז הלא מתאים – אני לא מסכים עם חה"כ מרינה סולודקין.

מיכאל בירמן: אני חושב שקיבלנו מרצים טובים ולמדנו בצורה טובה.

מרינה סולודקין: אני לא אמרתי שום דבר על המרצים.

מרינה סולודקין: אני שמעתי מה אומרים עליכם.

מינה גנם: אבל הוא דיבר על הקורס שלו.

מיכאל בירמן: המרצים שלנו היו אותם המרצים שלימדו גם בקורסים המקבילים, שאינם קורסים של דוברי רוסית בלבד, ואנשים שם עברו את הקורס בגדול.

מיכאל בירמן: אנשים שנגשו לבחינה הסופית בשפה הרוסית ולא למדו בקורס דוברי הרוסית, נכשלו גם כן.

מיכאל בירמן: 100% מהם נכשלו.

קריאה: היו שתי קבוצות: בקבוצה אחת היו 4 אנשים שכתבו ברוסית ובקבוצה השנייה היו 5 אנשים שכתבו ברוסית, וכולם נכשלו במבחן בכתב.

מיכאל בירמן: וזאת למרות שהרכז שלהם היה רכז יותר טוב.

מיכאל בירמן: יש לי סטטיסטיקה של הקורס שלנו.

מיכאל בירמן: הציונים על החלק השני, שהוא חלק סובייקטיבי ולא מבחן אמריקני, נעים בין נקודה וחצי מתוך 70 – אפילו מישהו שכותב את שמו בלבד צריך לקבל יותר - ועד 38 נקודות מתוך 70, שזה הציון הכי גבוה לאלה שנגשו לבחינה בשפה הרוסית.

מיכאל בירמן: בקרב אלה שנגשו לבחינה בשפה העברית, 38 היה הציון הכי נמוך.

מיכאל בירמן: הסטטיסטיקה לא משקרת.

מיכאל בירמן: לכן, אנחנו טוענים לאי רלוונטיות של הציונים שניתנו לנבחנים בשפה הרוסית.

מיכאל בירמן: זה לא קשור בכלל למה למדנו ואיך למדנו, אלא למי שבדק את הבחינה.

מיכאל בירמן: אנחנו פנינו בצורה רשמית ובצורה לא רשמית לנציגי משרד התיירות ולבית הספר.

מיכאל בירמן: היום זו הפעם הראשונה בה אנחנו פוגשים את נציגי משרד התיירות ואת נציגי בית הספר.

מיכאל בירמן: אני שואל, למה אנחנו אזרחי מדינת ישראל, משלמי מסים, צריכים להגיע לוועדה בכנסת כדי לפגוש את הנציגים, וזאת למרות כל הפניות שלנו.

מיכאל בירמן: הפניות שלנו מתועדות באמצעות האי מייל, באמצעות הדואר, באמצעות דואר שליחים.

מיכאל בירמן: רק כאשר עו"ד שלנו הגיש פנייה רשמית, הייעוץ המשפטי ענה לנו.

מיכאל בירמן: מיותר לציין, שלעו"ד אנחנו משלמים כסף בנוסף ל-19,000 ששילמנו.

מרינה סולודקין: אתם משלמים 19,000 שקלים?

אופיר אקוניס: האם זה המחיר?

מיכאל בירמן: כן.

אופיר אקוניס: זה המון לקורס.

גבריאל מלכה: זה מחיר זול עבור מה שהם מקבלים.

גבריאל מלכה: אתם צריכים לדעת מה זה קורס מורי דרך.

גבריאל מלכה: זה קורס עתיר הוצאות, הכולל סיורים, הכולל לינות.

גבריאל מלכה: כדי לתחזק קורס מורי דרך כזה על הצד הטוב ביותר, אנחנו מדברים על מוצר מוצלח וזול יחסית.

גבריאל מלכה: הכוונה שלנו היא לגרום לזה שהתלמידים הטובים יעברו את הבחינות בהצלחה.

מרינה סולודקין: למרות זאת, מדובר במחצית שכר לימוד של תואר ראשון באוניברסיטה.

גבריאל מלכה: נכון.

גבריאל מלכה: זה מוכר כשנה אקדמית אחת בכל האוניברסיטאות.

מרינה סולודקין: והכשילו את כולם.

מינה גנם: אנחנו לא הכשלנו.

מינה גנם: אני מוחה על זה.

מרינה סולודקין: את יכולה למחות עד מחר.

מרינה סולודקין: אני שמעתי עלילות על נצרות.

מרינה סולודקין: לי זה מספיק.

גבריאל מלכה: אני רוצה לומר מילה נוספת לגבי מה שנאמר על הרכז הלא כל כך מוצלח שלנו.

גבריאל מלכה: בקורס הקודם שהוא ריכז ניגשו 42 תלמידים, ו-33 עברו בהצלחה.

גבריאל מלכה: כלומר, 79% מצליחים.

גבריאל מלכה: אני חושב שהרכז הזה הוא איש משכמו ומעלה.

גבריאל מלכה: יכול להיות שמבחינת אופיו הוא לא הסתדר עם הקבוצה.

גבריאל מלכה: אני רוצה לשמוע את הסטודנטים.

זאב אלקין: עד כמה שאני מבין, הם דווקא משבחים את הרכז.

גבריאל מלכה: אני רוצה להבין, האם הרכז היה עד כדי כך גרוע.

מיכאל בירמן: אנחנו משבחים אותו.

מיכאל בירמן: זה אדם משכמו ומעלה.

מיכאל בירמן: הוא לא נמצא כאן, ולכן חבל לדבר עליו בצורה כזו.

מיכאל בירמן: אני רוצה להמשיך ולדבר על הערר.

מיכאל בירמן: הערר התקבל מאוחר מאוד.

מיכאל בירמן: זמן ההכנה למבחן היה שבוע וחצי.

אליהו ליפשיץ: קיבלתם תשובה, ואמרנו שאתם יכולים לדחות את הבחינה.

אליהו ליפשיץ: אני מתפלא בכלל שהוא מעלה את זה.

מיכאל בירמן: הערר האחרון התקבל לפני שבוע.

מיכאל בירמן: אני רוצה לחזור ולהדגיש את אי הרלוונטיות של הציונים שקיבלנו.

מיכאל בירמן: בעין בלתי מזוינת רואים שמשהו פה מסריח.

מיכאל בירמן: גם אם הוא כשר, זה מסריח.

מיכאל בירמן: כל מה שרצינו, הוא להיפגש אתכם פנים מול פנים, ולדבר על שורש הבעיה.

מיכאל בירמן: אנחנו טוענים שהבעיה היא לא בנו, הבעיה היא לא בגלל שאנחנו מתעניינים בפרוסלאביות יותר ממה שאנחנו מתעניינים ביהדות.

מיכאל בירמן: כמו שאני מבין, ישנו נוהל בנוגע לבדיקה שנייה של עבודות שנכשלו וקיבלו 50 ומעלה.

מיכאל בירמן: הבדיקה הזו לא נעשתה בעבודות של דוברי רוסית.

מיכאל בירמן: הציון מורכב משני ציונים: 30% ציון של מבחן אמריקני, שפה לא היתה לנו טענה מלבד התרגום הלא מדויק לרוסית.

מיכאל בירמן: מה שענית – קיבלת.

מיכאל בירמן: יותר ממחצית הכיתה קיבלה ציון עובר.

מיכאל בירמן: אני שואל: אם הידע שלנו היה מספיק טוב בשביל לקבל ציון עובר במבחן אמריקני, למה הידע שלנו לא היה מספיק טוב בשביל לקבל ציון עובר במבחן הסובייקטיבי אותו אדם אחד בודק?

מיכאל בירמן: אני מקווה, שתעזרו לנו לקבל תשובות שלא הצלחנו לקבל עד עכשיו.

אופיר אקוניס: רשות הדיבור לעו"ד שלכם.

אופיר אקוניס: אנחנו מתקרבים לסיום הישיבה.

אופיר אקוניס: כפי שאמרת, מיכאל, באמת אין תשובות.

אופיר אקוניס: אנחנו נשלח את משרד התיירות לעשות בדיקה ולחזור לכאן עם תשובות.

אופיר אקוניס: אנחנו לא נמצא את הדיון הפעם.

מינה גנם: אנחנו עשינו הרבה בדיקות.

מרינה סולודקין: על הפרובסלאביות אני ראיתי שעשיתם בדיקה.

מרינה סולודקין: על זה אנחנו לא נסלח.

מינה גנם: אני לא מאמינה למה שאני שומעת.

סלביק רודנקו: אני רוצה להזכיר את דברי גברת גנם, שבפתח דבריה אמרה שהם מקפידים על הליך שקוף של המבחנים.

סלביק רודנקו: זאת הבעיה העיקרית מאז שפנתה אלי הקבוצה ואני פניתי למשרד התיירות.

סלביק רודנקו: אני ביקשתי לקבל את דפי הבדיקה, ועד היום הם לא הועברו אליי.

סלביק רודנקו: הקבוצה פנתה למשרד התיירות וביקשה לקבל מידע כבר לפני חודש.

סלביק רודנקו: עד היום אין שום מידע.

סלביק רודנקו: ראיתי בסדר היום של הוועדה, כי היום ישנן ישיבות רבות בנושא תעבורה: מניעת הפגיעות – חבישת קסדה, וטיפול במי שנפגע.

סלביק רודנקו: גם כאן אנחנו צריכים לדון בשני ההיבטים האלה: איך מטפלים במי שנפגע.

סלביק רודנקו: זכות הערעור של הקבוצה הזו, על פי ההליך שקבוע בנוהל, נפגם בצורה משמעותית.

סלביק רודנקו: מסתבר שהרכזים החליטו שיש להם זכות לבחור, איזה עבודות להגיש לערעור ואיזה עבודות לא להגיש לערעור.

סלביק רודנקו: ההיבט הנוסף, הוא איך מונעים את ההישנות של המקרים האלה בעתיד.

סלביק רודנקו: חשוב להדגיש, שהנושא של הבחינות בתחום התיירות, להבדיל מתחומים אחרים המחייבים רישוי לבעלי מקצוע, מוסדר בתקנות מאוד לקוניות.

סלביק רודנקו: יש שם סעיף אחד המתייחס לבחינה.

סלביק רודנקו: זכות הערעור לא מוזכרת שם, ההליך של בניית הבחינה לא מוזכר שם, ההליך של מינוי הוועדה לא מוזכר שם.

סלביק רודנקו: כל השיקולים האלה נסתרים ולא מפורסמים.

סלביק רודנקו: הצלחתי לקבל את נוהל הערעור רק בעזרת חברי המלומד, עו"ד ליפשיץ, ששלח לי את זה בכתב.

סלביק רודנקו: באתר של משרד התיירות הוא לא קיים.

אופיר אקוניס: רבותיי, אנחנו קבענו מסגרת זמן של דיון מהיר, אך מתברר כי לא מדובר בדיון מהיר.

אופיר אקוניס: מדובר בדיון יסודי ועמוק, בצדק.

אופיר אקוניס: מהדברים שאני שומע פה, יש כאן כמה וכמה בעיות.

אופיר אקוניס: אני אשלח את משרד התיירות כדי שיחזור אלינו עם תשובות לפעם הבאה.

אופיר אקוניס: ודאי עו"ד רודנקו רוצה להעלות עוד כמה טיעונים.

אופיר אקוניס: כך גם אלכסנדר נוביצקי מתלמידי הקורס נרשם לדיון, מר מטירני יו"ר אגודת מורי הדרך, מנהל בתי הספר לתיירות – כולם רוצים לדבר.

אופיר אקוניס: אני רוצה לשאול את משרד התיירות: כמה זמן אתם צריכים כדי לקיים בדיקה בנוגע לסיבות הכשלים בשני הקורסים ברוסית?

אופיר אקוניס: אני רוצה לדעת גם, איך אפשר לפתור את הבעיה של תלמידים ששילמו את כספם ונכשלו.

אופיר אקוניס: אנחנו מבינים שזה לא היה פרוזאי.

אופיר אקוניס: היתה פה בעיה ספציפית.

אופיר אקוניס: כולם שילמו 20,000 שקלים, וזה דבר שהוא בלתי מתקבל על הדעת.

אופיר אקוניס: הרגולאטור ידע תוך כדי התהליך שיש בעיה כלשהי.

אופיר אקוניס: אולי יש לכם חוסר סמכות?

אופיר אקוניס: אנחנו נבדוק את זה.

אופיר אקוניס: אנחנו נבדוק איך מחזירים להם את הכסף או מסדרים את העניין.

אופיר אקוניס: אני רוצה גם שנסיק מסקנות לעתיד.

אופיר אקוניס: לא יכול להיות ששפת ההוראה היא בעברית והמבחן הוא בשפה אחרת.

אופיר אקוניס: אני לא רואה מניעה לקיים את הקורס הזה ברוסית.

אופיר אקוניס: אני מניח שהשר, שהשפה הרוסית קרובה ללבו, תרתי משמע, חושב כך.

אופיר אקוניס: אגב, גם באנגלית הלימוד הוא בעברית והמבחן באנגלית?

זאב אלקין: כן.

אופיר אקוניס: אם כך, יש כאן בעיה.

אופיר אקוניס: גברת גנם, אנחנו נקיים דיון בכל הנוגע לנוכחות שלכם במיון, התקנת תקנות וכו'.

אופיר אקוניס: אני אנסה להעלות את הנושא הזה במהירות על סדר היום.

אופיר אקוניס: אתם תכנסו את התשובות שלכם לזמן שנקבע.

אליהו ליפשיץ: אני רוצה להוסיף כמה מילים.

אליהו ליפשיץ: ברגע שהעו"ד פנה אלינו, קבעתי לו פגישה עוד באותו יום.

אליהו ליפשיץ: בנוגע לבודק – הבודק שבדק את הבחינות האלה לא עשה זאת פעם ראשונה.

אליהו ליפשיץ: הוא בדק כבר שלושה מחזורים, ואף פעם לא היה מצב כזה.

אליהו ליפשיץ: לבוא ולומר שהיתה נקמה – זה נראה לי חמור.

אליהו ליפשיץ: מדובר בבודק שהוא כ-30 שנה מורה דרך, כולל ברוסיה.

מרינה סולודקין: את הטענה על הפרובוסלאביות אני לא אסבול.

מרינה סולודקין: אני הייתי במחתרת היהודית במוסקבה, וזאב אלקין היה מורה לעברית כאשר היה אסור ללמד עברית.

מרינה סולודקין: הפרובוסלאבים לא הגיעו לכאן.

מרינה סולודקין: הם שם.

מרינה סולודקין: אנחנו כאן, ואנחנו לא נקבל את השטויות האלה.

אליהו ליפשיץ: נקודה נוספת - הליך הערעור הוא קבוע דרך הרכזים.

אליהו ליפשיץ: אני התחייבתי בפני העו"ד שמייצג אותם שאנחנו נבדוק לפי כללים אחרים, ואכן כך נעשה.

אליהו ליפשיץ: לא מדובר במספרים גדולים, לצערי.

אליהו ליפשיץ: לגבי מסקנות נוספות הקשורות למבחן הזה, אני מציע שבית הספר יבדוק את עצמו טוב.

אופיר אקוניס: כולם יבדקו את עצמם טוב.

אופיר אקוניס: כל מי שצריך יבדוק עצמו ויבוא לכאן עד 30 יום מהיום, ויספר מה היתה תוצאת הבדיקה שלו.

אליהו ליפשיץ: בכל מקרה, כל הנושא של מי ששילם ומי שאחראי אינו קשור למשרד.

אליהו ליפשיץ: המשרד אינו מכשיר.

אליהו ליפשיץ: המשרד פיקח והתריע.

אופיר אקוניס: התריע ולא עשה כלום.

אופיר אקוניס: חה"כ אלקין, בבקשה.

זאב אלקין: אני יוצא מהדיון יותר מודאג מאשר הגעתי אליו.

זאב אלקין: שר התיירות, שאני מאוד סומך עליו ומכבד אותו, נכנס מהר לעובי הקורה וביקש מאנשי המשרד לבדוק את הדברים.

זאב אלקין: מה התשובה שאני שומע, שבקורס בתל אביב מי שאשם הוא העם, הלקוחות.

אופיר אקוניס: הציבור חייב להתפטר.

מינה גנם: יש לנו עוד הרבה דברים להגיד.

זאב אלקין: המבחן היה בסדר, הקורס היה בסדר, הרכז היה בסדר, המורים היו בסדר והתלמידים לא היו בסדר.

זאב אלקין: זו תשובה שאותי מאוד מפתיעה.

זאב אלקין: מה התשובה בנוגע לירושלים?

זאב אלקין: שמענו רק הסבר אחד: שהרכז לא היה בסדר.

זאב אלקין: דווקא בנוגע לשלושה קורסים שהתקיימו בשפה השונה מעברית, לשמוע תשובה כזו זה מאוד מפתיע.

זאב אלקין: אני במקומכם הייתי הולך לחפש תשובה אחרת, הייתי בודק מה קרה באינטראקציה בין השפות שהביא לתוצאה כזו.

זאב אלקין: נראה לי מוזר ולא סביר, שדווקא הסיבות האלה הכשילו דווקא את הקורסים בשפות אחרות.

זאב אלקין: לצורך הדיון, אנגלית גם בפנים.

זאב אלקין: אני לא חושב, שעדיין עשיתם בדיקה לעומק.

זאב אלקין: אני לא יודע אם זה סיפק את השר.

זאב אלקין: מהיכרותי איתו, תשובה מהסוג הזה לא היתה מספקת אותו.

זאב אלקין: אדוני היו"ר, אני מסכים עם כל הנקודות העקרוניות שאתה ציינת, שעלינו לקבל עליהן תשובות.

זאב אלקין: אני רוצה להתייחס לגורם הזמן בפן השני.

זאב אלקין: יש את פן העתיד ואת פן ההווה שנוגע לאנשים ששילמו את כספם ונתקעו.

זאב אלקין: יש מבחנים חוזרים, וכל זה מתבצע בלוחות זמנים מאוד צפופים.

זאב אלקין: לכן, אדוני היו"ר, לפחות בהיבט הזה, הייתי מבקש ממך, בוודאי לאור העובדה שזה לא חדש למשרד התיירות - הוא כבר מזמן בתוך הבדיקה הזו - לצמצם את פערי הזמנים בין הישיבה הזו לישיבה הבאה.

אופיר אקוניס: אמרתי שנפגש שוב עד חודש.

זאב אלקין: בעיני, שבועיים זה מספיק.

זאב אלקין: הבדיקה כבר נעשית.

זאב אלקין: התשובות רק לא נראות מספיק רציניות.

אופיר אקוניס: אני אשתדל לקבוע את הישיבה הבאה הרבה לפני.

מרינה סולודקין: אני תומכת בחבריי זאב אלקין והיו"ר.

מרינה סולודקין: אני גאה שהקבוצה מצאה לנכון לשכור את שירותי עורך הדין, כיוון שרק לעורכי דין עונים, כנראה.

מרינה סולודקין: אנחנו כאן 20 שנה, ויודעים איך דמוקרטיה פועלת ועובדת.

מרינה סולודקין: טוב מאוד שפנו אלינו, חברי הכנסת.

מרינה סולודקין: מקצוע של מדריך בשפה הרוסית יהיה בעתיד מקצוע הכי נפוץ, וזה בגלל התיירות שישנה עכשיו מרוסיה, ובעתיד מאוקראינה ומקזחטן.

מרינה סולודקין: עם מנגנון כזה הקיים במשרד התיירות, זה לא ילך.

מרינה סולודקין: בנוסף, אני חושבת שמחיר הקורס של 20,000 שקלים הוא יקר מאוד.

מרינה סולודקין: בגלל הדרישות שלנו יהיו חזקות מאוד.

מרינה סולודקין: אני מחכה לישיבה הבאה.

אופיר אקוניס: אנחנו הרבה לפני 30 יום נתכנס כאן מחדש לישיבת המשך.

אופיר אקוניס: תודה רבה, הישיבה נעולה.